Markram vier terugkeer met honderdtalAiden Markram het ’n grenshou gemoker om sy honderdtal te bereik. Foto: Phill Magakoe/AFP. Aiden Markram het in die halfeindstryd van die SA20-toernooi ŉ emosiebelaaide honderdtal teen die Joburg Super Kings op SuperSportpark gemoker. Gister het hy op die einste veld sy terugkeer tot Suid-Afrika se toetskrieketspan met net so ŉ goeie honderdtal gevier. Die 28-jarige speler het 115 lopies teen die Wes-Indiese Eilande gemoker en hy het ŉ openingsvennootskap van 141 lopies met Dean Elgar gedeel. “Ek het ŉ sug van verligting geslaak nadat ek die mylpaal bereik het,” het die openingskolwer gesê. In sy laaste 15 kolfbeurte kon hy immers nie een vyftigtal aanteken nie en hy is nie vir die Proteas se toer na Australië oorweeg nie. “Só ŉ beurt gee ŉ mens ook vertroue in jou vermoë; jy kan nog in hierdie formaat van die spel ŉ verskil maak. Ek is mal oor rooibalkrieket en ek is baie dankbaar dat die kaptein en afrigter in my geglo het.” Aidan Makram brings up a superb century! ???? What a month he is having! Score | Proteas 217-1 ???? Stream #SAvsWI live: https://t.co/0BMWdeFwIB pic.twitter.com/eXaAobmFFM — SuperSport ???? (@SuperSportTV) February 28, 2023 Dinge was egter minder rooskleurig vir Temba Bavuma in sy eerste kolfbeurt as die Proteas se nuwe toetskaptein. Hy is met die tweede aflewering wat hy trotseer het terug na die kleedkamer toe Alzarri Joseph hom been voor paaltjie betrap het. Not a great start to the test captaincy for Temba ???? Score | Proteas 224-3 ???? Stream #SAvsWI live: https://t.co/0BMWdeFwIB pic.twitter.com/1Gscph1BRg — SuperSport ???? (@SuperSportTV) February 28, 2023 Oudergewoonte sal die kolfineenstorting weer eens rede tot kommer wees: Suid-Afrika was op koers na ŉ groot eerstebeurttelling met Markram en Elgar voor die paaltjies, maar die res van die kolwers het gesukkel om vlam te vat. Die feit dat die Protea-telkaart binne ŉ oogwink van 221/1 na 290/7 verander het, sal enige afrigterspan laat frons. Suid-Afrika 314/8 in 82 boulbeurte: Aiden Markram 115, Dean Elgar 71 en Alzarri Joseph 3/60.